Úradný vestník L 236 , 23/09/2003 S. 0883 - 0884



II. PRÁVNE PREDPISY V OBLASTI RASTLINOLEKÁRSTVA 1. 31969 L 0464: Smernica Rady 69/464/EHS z 8. decembra 1969 na kontrolu rakoviny zemiakov (Ú. v. ES L 323, 24.12.1969, s. 1). a) Počas obdobia desiatich rokov možno v Poľsku pestovať iba odrody zemiakov, ktoré sú úplne (laboratórne a na poli) rezistentné proti Synchytrium endobioticum (Schilbersky) Percival, pôvodcovi rakoviny zemiakov. Počas tohto obdobia sa v Poľsku prijmú dodatkové ochranné opatrenia pre trh v rámci Poľska ako aj v ostatných členských štátoch so sadivovými zemiakmi a konzumnými zemiakmi a s rastlinami určenými na pestovanie pôvodom z Poľska, kým sa nezistí, že žiadne staré ohnisko rakoviny zemiakov už neobsahuje žiadne životaschopné sporangiá Synchytrium endobioticum (Schilbersky) Percival a že všetky miesta doterajšieho výskytu sú riadne ohraničené, t. j. vyznačené ako zamorené Synchytrium endobioticum (Schilbersky) Percival, a kým viac nie je potrebné uplatňovanie doplnkových alebo prísnejších opatrení podľa článku 9 smernice 49/464/EHS. Označenie miest výskytu sa zruší v súlade s normou EPPO PM 3/59(1) "SYNCHYTRIUM ENDOBIOTICUM: testovanie pôdy a zrušenie označenia predtým napadnutých miest". b) Doplnkové opatrenia, zohľadňujúc uznané vedecké zásady, biológiu dotknutého škodlivého organizmu a možné cesty šírenia, najmä systém pestovania, uvádzania na trh a spracovania hostiteľských rastlín týchto organizmov, zahŕňajú: i) Pre sadivové zemiaky: okrem súladu s požiadavkami bodu 18.1 prílohy IV časti A kapitoly II smernice 2000/29/ES [21] sa úradným overovaním na úrovni jednotlivých pozemkov, na ktorých sa pestujú sadivové zemiaky, dosiahne súlad s článkom 4 smernice 69/464/EHS. Ďalej sa oblasti, v ktorých je známy výskyt patotypov 2 a 3, vylúčia ako oblasti, z ktorých možno sadivové zemiaky prepravovať do oblastí v Poľsku, v ktorých sa Synchytrium endobioticum (Schilbersky) Percival podľa dostupných poznatkov nevyskytuje, alebo do ostatných členských štátov. "Oblasťou" sa rozumie oblasť na úrovni okresu (Powiat). ii) Pre konzumné zemiaky: aa) oblasti, v ktorých je známy výskyt patotypov 2 a 3, sa vylúčia ako oblasti, z ktorých možno konzumné zemiaky prepravovať do oblastí v Poľsku, v ktorých nie je známy výskyt Synchytrium endobioticum (Schilbersky) Percival, alebo do ostatných členských štátov; bb) pokiaľ ide o zemiaky pochádzajúce z iných oblastí, ako sú uvedené v písmene aa), tieto: - pochádzajú z oblasti, v ktorej nie je známy výskyt Synchytrium endobioticum (Schilbersky) Percival. "Oblasťou" sa rozumie oblasť na úrovni okresu (Powiat); alebo - pochádzajú z miesta pestovania, v ktorom nie je známy výskyt Synchytrium endobioticum (Schilbersky) Percival; alebo - patria k odrode, ktorá je rezistentná najmenej proti patotypu 1 Synchytrium endobioticum (Schilbersky) Percival a pri premiestnení do inej oblasti v Poľsku, ktorá sa na základe vyšetrenia považuje za oblasť bez výskytu Synchytrium endobioticum (Schilbersky) Percival, alebo do iných členských štátov, boli umyté alebo inak očistené a zbavené zeminy. iii) Pre rastliny s koreňmi, pestované alebo určené na pestovanie vo voľnej pôde: okrem súladu s požiadavkami bodu 24 prílohy IV časti A kapitoly II smernice 2000/29/ES sa úradným overovaním na úrovni jednotlivých pozemkov, na ktorých sa pestujú tieto rastliny, dosiahne súlad s článkom 4 smernice 69/464/EHS. Ďalej sa oblasti, v ktorých je známy výskyt patotypov 2 a 3, vylúčia ako oblasti, z ktorých možno tieto rastliny prepravovať do oblastí v Poľsku, v ktorých nie je známy výskyt Synchytrium endobioticum (Schilbersky) Percival, alebo do ostatných členských štátov. "Oblasťou" sa rozumie oblasť na úrovni okresu (Powiat). c) Odolné odrody zemiakov sa uznávajú na základe testov podľa Protokolu Európskej a stredozemnej organizácie pre ochranu rastlín (EPPO) na identifikáciu karanténnych húb. Úradné uznávanie oblastí alebo miest pestovania ako oblastí alebo miest bez výskytu Synchytrium endobioticum (Schilbersky) Percival musí byť v súlade s Medzinárodnými normami Organizácie Spojených národov pre výživu a poľnohospodárstvo pre rastlinolekárske opatrenia č. 4 o "požiadavkách pre uznávanie pestovateľských oblastí bez škodlivých organizmov" alebo č. 10 o "požiadavkách pre uznávanie pestovateľských miest a stanovísk bez škodlivých organizmov". d) V pestovateľských miestach, v ktorých nie je známy výskyt, ako sú uvedené v druhej zarážke písm. b) bodu ii) písm. bb), môže Komisia povoliť uzatváranie individuálnych dohôd o pestovaní náchylných odrôd s príslušnými poľskými orgánmi. e) Poľsko prostredníctvom registrácie všetkých pestovateľov zemiakov, skladov a odbytových stredísk zabezpečí, aby sa všetky dodávky zemiakov dali vysledovať späť do okresu ich pôvodu. Na tento účel obsahuje registračné číslo uvedených pestovateľov, skladov a odbytových stredísk odkaz na okresy, v ktorých boli zemiaky vypestované, skladované, triedené alebo balené. Registračné číslo sa uvedie na každej zásielke zemiakov s pôvodom v Poľsku, ktorá je prepravovaná v rámci Poľska alebo do iných členských štátov. f) Poľsko predloží každý rok správu o výsledkoch skúmaní vykonaných so zreteľom na šírenie Synchytrium endobioticum (Schilbersky) Percival na jeho území. Pred uplynutím desaťročného obdobia sa skúmanie ukončí a všetky ešte napadnuté miesta alebo miesta, ktoré môžu byť novo napadnuté, vrátane ich bezpečnostnej zóny, ktorá musí byť dostatočne veľká na zabezpečenie ochrany okolitých oblastí, budú ohraničené. Výročné správy obsahujú zoznam pestovateľských oblastí a miest, ktoré sa považujú za miesta a oblasti, v ktorých nie je známy výskyt Synchytrium endobioticum (Schilbersky) Percival, ako je uvedené v druhej zarážke písm. b) bodu ii) písm. bb). g) Pred uplynutím desaťročného obdobia Komisia v spolupráci s poľskými orgánmi preskúma situáciu so zreteľom na vývoj a zváži, či sú potrebné ďalšie opatrenia. Takéto opatrenia sa prijmú v súlade s postupom ustanoveným v článku 18 smernice 2000/29/ES. 2. 31991 L 0414: Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1) v znení naposledy zmenenom a doplnenom predpisom: - 32002 L 0081: smernica Komisie 2002/81/ES zo 6.5.1999 (Ú. v. ES L 276, 18.5.1999, s. 28). Bez ohľadu na ustanovenia článku 13 ods. 1 smernice 91/414/EHS je Poľsko oprávnené odložiť najneskôr do 31. decembra 2006 lehoty na poskytnutie informácií uvedených v prílohách II a III k smernici 91/414/EHS pre prostriedky na ochranu rastlín vyrábané v Poľsku a uvádzané na trh výlučne na poľskom území, ktoré obsahujú 2,4-D, MCPA, carbendazim alebo Mecoprop (MCPP), ak sú tieto látky v tom čase uvedené v prílohe I k tejto smernici a podniky, ktoré podali žiadosti, skutočne začali spracovávať alebo získavať požadované údaje pred 1. januárom 2003. 3. 31999 L 0105: Smernica Rady 1999/105/ES z 22. decembra 1999 o uvádzaní množiteľského materiálu lesných kultúr na trh (Ú. v. ES L 11, 15.1.2000, s. 17). Bez ohľadu na ustanovenia článku 28 ods. 3 smernice 1999/105/ES je Poľsko oprávnené povoliť uvádzanie množiteľského materiálu lesných kultúr nahromadeného do 1. januára 2004, ktorý nie je v súlade so všetkými ustanoveniami smernice, na trh až do vyčerpania zásob. [21] Smernica Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich šíreniu v rámci spoločenstva (Ú. v. ES L 169, 10.7.2000, s. 1). Smernica v znení naposledy zmenenom a doplnenom smernicou Komisie (ES) č. 2002/36 (Ú. v. ES L 116, 3.5.2002, s. 16). --------------------------------------------------